78. ΑΠΟΦΑΣΙΣ ΥΠΟΥΡΓΟΥ ΟΙΚΟΝΟΜΙΚΩΝ Αριθ. Κ.21988 της 13/31 Δεκ. 1957 Περί βεβαιώσεως και εισπράξεως των τελών χαρτοσήμου επί μετατροπής ατομικών επιχειρήσεων ή προσωπικών εταιρειών εις ανωνύμους εταιρείας. Έχοντες υπ’ όψιν την διάταξιν της παρ. 8 του άρθρ. 12 του Ν.Δ. 3765/1957, «περί τροποποιήσεως και συμπληρώσεως των διατάξεων του Ν.Δ. 3323/1955 «περί φορολογίας του εισοδήματος», αποφασίζομεν: 1.Επί μετατροπής ατομικών επιχειρήσεων ή προσωπικών εταιρειών (ομορρύθμων ή ετερορρύθμων) εις ανωνύμους εταιρείας, τα οφειλόμενα τέλη χαρτοσήμου επί του κεφαλαίου της ούτω συνιστωμένης ανωνύμου εταιρείας των υπ’ αυτής αναδεχομένων υποχρεώσεων των μετατρεπομένων επιχειρήσεων ή προσωπικών εταιρειών, ως και τα τοιαύτα της συνεπεία της μετατροπής επερχομένης διαλύσεως των εταιρειών τούτων, καταβάλλονται εις 4 ίσας εξαμηνιαίας δόσεις. Σελ. 104,12(ε) 343-056 2.Δια την κατά την προηγουμένην παράγραφον καταβολήν των τελών χαρτοσήμου, επιδίδεται υπό των υποχρέων προ της καταρτίσεως του συμβολαίου μετατροπής δήλωσις εφ’ απλού χάρτου εις τον αρμόδιον δια την φορολόγησιν της συνιστωμένης ανωνύμου Εταιρ. Οικ. Έφορον. Εις την δήλωσιν ταύτην δέον να αναγράφηται διακεκριμένως το ποσόν του οφειλομένου τέλους χαρτοσήμου α)επί του κεφαλαίου της νέας εταιρείας, β)επί των ενδεχομένων υποχρεώσεων και γ)επί της διαφοράς μεταξύ ενεργητικού και παθητικού των διαλυομένων εταιρειών, επισυναπτομένου εν αυτή του τελευταίου ισολογισμού των μετατρεπομένων επιχειρήσεων ή εταιρειών ως και καταστάσεως των εισφερομένων περιουσιακών στοιχείων ενεργητικού και παθητικού εις την νέαν εταιρείαν. Κατά την επίδοσιν της εν λόγω δηλώσεως, εκ του συνόλου του κατά τα άνω οφειλομένου τέλους θα καταβάλληται η πρώτη δόσις, χορηγουμένου υπό του Οικον. Εφόρου εις τους ενδιαφερομένους σχετικού σημειώματος προς χρήσιν του συμβολαιογράφου. 3.Επί τη βάσει των δηλώσεων τούτων οι Οικον. Έφοροι θα προέλθουν εις την σύνταξιν χρηματικών καταλόγων και αποστολήν αυτών εις τα Δημόσια Ταμεία, ίνα επιμεληθώσι της εισπράξεως των υπολοίπων τριών δόσεων. 4.Αντίγραφα των συμβολαίων μετατροπής ατομικών επιχειρήσεων ή προσωπικών εταιρειών εις ανωνύμους εταιρείας θα αποστέλλωνται υπό των συμβολαιογράφων εις τον αρμόδιον Οικον. Έφορον. Η παρούσα δημοσιευθήτω δια της Εφημερίδος της Κυβερνήσεως. 